ŽEMĖS ŪKIO AGENTŪROS PRIE ŽEMĖS ŪKIO MINISTERIJOS

DIREKTORIUS

ĮSAKYMAS

DĖL ŪKIO SUBJEKTŲ, VEIKIANČIŲ ŪKINIŲ GYVŪNŲ VEISLININKYSTĖS SRITYJE, VEIKLOS PRIEŽIŪROS TVARKOS APRAŠO PATVIRTINIMO

2025 m. vasario 28 d. Nr. VĮ-81

Vilnius

Vadovaudamasis Lietuvos Respublikos viešojo administravimo įstatymo 30, 31, 33-35, 36 straipsnio 1 dalimi, 37 ir 38 straipsniais, Lietuvos Respublikos ūkinių gyvūnų veislininkystės įstatymo 3 straipsnio 2 dalimi, 2016 m. birželio 8 d. Europos Parlamento ir Tarybos reglamento (ES) 2016/1012 dėl zootechninių ir genealoginių reikalavimų, taikomų grynaveislių veislinių gyvūnų ir hibridinių veislinių kiaulių veisimui, prekybai jais bei jų genetinės medžiagos produktais ir jų įvežimui į Sąjungą, kuriuo iš dalies keičiami Reglamentas (ES) Nr. 652/2014, Tarybos direktyvos 89/608/EEB ir 90/425/EEB bei panaikinami tam tikri gyvūnų veisimo srities aktai („Gyvūnų veisimo reglamentas“) 41 straipsniu, Lietuvos Respublikos Vyriausybės 2018 m. rugsėjo 19 d. nutarimu Nr. 940 „Dėl Lietuvos Respublikos ūkinių gyvūnų veislininkystės įstatymo įgyvendinimo“ 1, 2 punktais,

t v i r t i n u Ūkio subjektų, veikiančių ūkinių gyvūnų veislininkystės srityje, veiklos priežiūros tvarkos aprašą (pridedama).

Direktorius	Jonas Balkevičius

PATVIRTINTA

Žemės ūkio agentūros prie Žemės ūkio

ministerijos direktoriaus

2025 m. vasario 28 d. įsakymu Nr. VĮ-81

ŪKIO SUBJEKTŲ, VEIKIANČIŲ ŪKINIŲ GYVŪNŲ VEISLININKYSTĖS SRITYJE, VEIKLOS PRIEŽIŪROS TVARKOS APRAŠAS

I SKYRIUS

BENDROSIOS NUOSTATOS

1.	Ūkio subjektų, veikiančių ūkinių gyvūnų veislininkystės srityje, veiklos priežiūros tvarkos aprašas (toliau – Aprašas) nustato Žemės ūkio agentūros prie Žemės ūkio ministerijos (toliau – Agentūra) vykdomos priežiūros ūkinių gyvūnų veislininkystės srityje veiksmus: patikrinimų rūšis ir jų atlikimo būdus, neplaninių patikrinimų inicijavimo pagrindus, mažareikšmio pažeidimo nustatymo kriterijus ir jo nustatymo tvarką, poveikio priemonių taikymo tvarką.

2.	Ūkio subjektų, dalyvaujančių ūkinių gyvūnų veislininkystės srityje, veiklos priežiūros tikslas – užtikrinti aukštą ūkinių gyvūnų veisimo lygį.

3.	Apraše vartojamos sąvokos ir trumpiniai:

3.1.	DBSIS – Agentūroje rengti dokumentus ir juos registruoti naudojama Dokumentų valdymo bendroji informacinė sistema;

3.2.	Naujas ūkio subjektas – ūkio subjektas, pirmus 12 mėnesių nuo atitinkamo leidimo ar statuso (pripažinimo/patvirtinimo) įgijimo dienos, vykdantis veiklą ūkinių gyvūnų veislininkystės srityje;

3.3.	Pažeidimas – Agentūros darbuotojų nustatytas reikalavimų, nustatytų 2016 m. birželio 8 d. Europos Parlamento ir Tarybos reglamento (ES) 2016/1012 dėl zootechninių ir genealoginių reikalavimų, taikomų grynaveislių veislinių gyvūnų ir hibridinių veislinių kiaulių veisimui, prekybai jais bei jų genetinės medžiagos produktais ir jų įvežimui į Sąjungą, kuriuo iš dalies keičiami Reglamentas (ES) 652/2014, Tarybos direktyvos 89/608/EEB ir 90/425/EEB bei panaikinami tam tikri gyvūnų veisimo srities aktai (toliau – Reglamentas (ES) 2016/1012) LR ūkinių gyvūnų veislininkystės įstatyme bei kituose ūkinių gyvūnų veislininkystės norminiuose aktuose, nesilaikymo atvejis.

4.	Apraše vartojamos kitos sąvokos suprantamos taip, kaip jos apibrėžtos Lietuvos Respublikos ūkinių gyvūnų veislininkystės įstatyme, šį įstatymą įgyvendinančiuose teisės aktuose bei kitų ūkinių gyvūnų veislininkystės norminiuose aktuose, Reglamente (ES) 2016/1012.

5.	Ūkio subjektų, veikiančių ūkinių gyvūnų veislininkystės srityje, veiklos priežiūra apima:

5.1. ūkio subjektų konsultavimą bei metodinės pagalbos teikimą,

5.2. prevencinių veiksmų, skirtų užkirsti kelią žalai ūkinių gyvūnų veislininkystės srityje, kilti atlikimą,

5.3. informacijos apie ūkio subjektų, veikiančių ūkinių gyvūnų veislininkystės srityje, veiklai taikomus reikalavimus teikimą,

5.4. ūkio subjektų, veikiančių ūkinių gyvūnų veislininkystės srityje, veiklos rizikingumo vertinimą,

5.5. planinių ir neplaninių patikrinimų atlikimą (nuotoliniu būdu ir vykstant į patikrinimą vietoje),

5.6. poveikio priemonių ūkio subjektams taikymą,

5.7. bendradarbiavimą su kitais ūkio subjektų veiklos priežiūrą atliekančiais subjektais,

5.8. grįžtamojo ryšio užtikrinimą.

6. Konsultavimas bei metodinės pagalbos teikimas dėl veiklos, vykdomos ūkinių gyvūnų veislininkystės srityje bei grįžtamojo ryšio užtikrinimas atliekamas Agentūros direktoriaus nustatyta tvarka, reglamentuojančia asmenų konsultavimą Agentūros kompetencijos klausimais bei Agentūroje taikomas grįžtamojo ryšio priemones ir šių priemonių taikymo tvarką.

II SKYRIUS

ŪKIO SUBJEKTŲ, VEIKIANČIŲ ŪKINIŲ GYVŪNŲ VEISLININKYSTĖS SRITYJE, VEIKLOS RIZIKINGUMO VERTINIMAS

7.	Siekiant patikrinimus ūkinių gyvūnų veislininkystės srityje nukreipti prioritetinėmis kryptimis, šalinant galimai kilsiančius didžiausius, pavojingiausius pažeidimus bei efektyviausiai naudojant Agentūros išteklius, atliekamas ūkio subjektų, veikiančių gyvūnų veislininkystės srityje, veiklos rizikingumo vertinimas.

8.	Ūkio subjektų, veikiančių gyvūnų veislininkystės srityje, veiklos rizikingumo vertinimas atliekamas Ūkio subjektų, veikiančių ūkinių gyvūnų veislininkystės srityje, veiklos rizikingumo nustatymo tvarkos aprašo, patvirtinto Agentūros direktoriaus 2024 m. spalio 9 d. įsakymo Nr. VĮ-271 „Dėl Ūkio subjektų, veikiančių ūkinių gyvūnų veislininkystės srityje, veiklos rizikingumo nustatymo tvarkos aprašo patvirtinimo“ nustatyta tvarka.

9.	Atlikus ūkio subjektų, veikiančių gyvūnų veislininkystės srityje, veiklos rizikingumo vertinimą, ne vėliau kaip iki einamųjų metų kovo 1 d. sudaromas einamųjų metų ūkio subjektų, veikiančių ūkinių gyvūnų veislininkystės srityje, patikrinimų planas, kuris tvirtinamas Agentūros direktoriaus įsakymu bei skelbiamas Agentūros interneto svetainėje.

III SKYRIUS

PATIKRINIMŲ RŪŠYS IR ATLIKIMO BŪDAI

10.	Patikrinimai atliekami:

11.	planine tvarka pagal kiekvienais kalendoriniais metais Agentūros direktoriaus įsakymu tvirtinamą einamųjų metų ūkio subjektų, veikiančių ūkinių gyvūnų veislininkystės srityje, patikrinimų planą;

12.	neplanine tvarka, esant pagrindams nurodytiems Lietuvos Respublikos viešojo administravimo įstatymo 33 straipsnio 13 dalyje.

13.	Patikrinimų atlikimo būdai:

13.1.	nuvykus į tikrinamojo ūkio subjekto veiklos vykdymo vietą;

13.2.	atliekant patikrinimą nuotoliu, tai yra atliekant administracinę veiklos patikrą – vertinant ūkio subjekto veiklą pagal jo pateiktus dokumentus elektroninėmis priemonėmis, vertinant duomenis ir informaciją Agentūros prieinamose informacinėse sistemose ir valstybės registruose (Ūkinių gyvūnų veislininkystės informacinėje sistemoje, Ūkinių gyvūnų registre), bendradarbiaujant su kitomis valstybės įstaigomis ir institucijomis.

14.	Esant pagrindams, įtvirtintiems Lietuvos Respublikos viešojo administravimo įstatymo 33 straipsnio 13 dalyje, motyvuotą sprendimą dėl neplaninio patikrinimo priima Agentūros Rinkos priežiūros departamento direktorius, surašydamas motyvuotą raštišką sprendimą (registruojamas DBSIS) bei skiria užduotį atlikti patikrinimą Agentūros Rinkos priežiūros departamento Veislininkystės priežiūros skyriaus (toliau – Veislininkystės priežiūros skyriaus) vedėjui.

15.	Neplaninis patikrinimas turi būti atliktas ir patikrinimo rezultatai bei esant poreikiui sprendimas dėl poveikio priemonių priimamas per 20 darbo dienų nuo Agentūros Rinkos priežiūros departamento direktoriaus priimto sprendimo ir skyrimo užduoties Veislininkystės priežiūros skyriaus vedėjui atlikti neplaninį patikrinimą dienos.

16.	Kai dėl objektyvių priežasčių per Aprašo 15 punkte nurodytą terminą sprendimas negali būti priimtas, šis terminas Agentūros Rinkos priežiūros departamento direktoriaus sprendimu pagal motyvuotą Veislininkystės priežiūros skyriaus vedėjo prašymą gali būti pratęsiamas ne ilgiau kaip 10 darbo dienų. Ūkio subjektui apie tokį termino pratęsimą per 5 darbo dienas nuo sprendimo pratęsti terminą priėmimo dienos pranešama registruotu laišku tikrinamo ūkio subjekto registruotos buveinės adresu arba ūkio subjekto nurodytu el. paštu ir nurodomos pratęsimo priežastys.

17.	Ne vėliau kaip paskutinę einamojo kalendorinio mėnesio dieną Veislininkystės priežiūros skyriaus vedėjas, vadovaudamasis rotacijos principu pagal einamųjų metų ūkio subjektų, veikiančių ūkinių gyvūnų veislininkystės srityje, patikrinimų planą paskirsto Veislininkystės priežiūros skyriaus darbuotojams sekančio kalendorinio mėnesio planinius patikrinimus.

IV SKYRIUS

PATIKRINIMŲ ATLIKIMO TVARKA

18.	Pasirengimo patikrinimui etape Veislininkystės priežiūros skyriaus darbuotojas privalo:

18.1. jei patikrinimas bus atliekamas vykstant į ūkio subjekto veiklos vietą, tai vadovaudamasis Žemės ūkio agentūros prie Žemės ūkio ministerijos komandiruočių Lietuvos Respublikos teritorijoje ir užsienyje įforminimo tvarkos aprašo, patvirtinto Žemės ūkio agentūros prie Žemės ūkio ministerijos direktoriaus 2024 m. vasario 28 d. įsakymo Nr. VĮ–77 „Dėl komandiruočių Lietuvos Respublikos teritorijoje ir užsienyje įforminimo tvarkos aprašo patvirtinimo“ nustatyta tvarka, pateikti tiesioginiam vadovui – Veislininkystės priežiūros skyriaus vedėjui per DBSIS nustatytos formos prašymą vykti į komandiruotę.

18.2. susipažinti su ūkio subjekto vykdomomis veiklomis ir kitais patikrinimui galinčiais daryti įtaką dokumentais, informacija (peržiūrima dvylikos mėnesių veikla iki planuojamos atlikti patikrinimo dienos, jei ūkio subjektas vykdė veiklą trumpiau, tai nuo jo pradėtos vykdyti veiklos datos iki planuojamos atlikti patikrinimo dienos);

18.3.	atlikti ankstesnių ūkio subjekto veiklos patikrinimų rezultatų (buvusių patikrinimų duomenų, taikytų poveikio priemonių, jų vykdymo) analizę (jei tokių yra), dėl šio ūkio subjekto gautų skundų, jam suteiktų konsultacijų ir metodinės pagalbos (prevencinio pobūdžio priemonių) analizę (peržiūrima dvylikos mėnesių veikla iki planuojamos atlikti patikrinimo dienos, jei ūkio subjektas vykdė veiklą trumpiau, tai nuo jo pradėtos vykdyti veiklos datos iki planuojamos atlikti patikrinimo dienos);

18.4.	prieš pradėdamas bet kurios rūšies patikrinimą (ar planinį, ar neplaninį), taip pat atliekant patikrinimą bet kuriuo būdu (tiek vykstant į veiklos vietą, tiek atliekant nuotoliu), informuoti ūkio subjektą apie numatomą atlikti patikrinimą, nurodyti atliekamo patikrinimo pagrindą (jei neplaninis patikrinimas, siunčiamas sprendimas atlikti neplaninį patikrinimą), terminą, dalyką, tikrinamąjį laikotarpį, taip pat pateikti susipažinti reikalavimus ir jų atitiktį teisės aktams (ūkio subjektui siunčiama aktyvi nuoroda į klausimynus) (1-25 priedai), pagal kuriuos bus atliekamas patikrinimas, bei nurodyt preliminarų dokumentų, (jei šių dokumentų ar duomenų bei informacijos Veislininkystės priežiūros skyriaus darbuotojas neturi galimybių gauti iš kitų valstybės įstaigų, institucijų, jų valdomų atitinkamų duomenų bazių), kuriuos ūkio subjektas turės pateikti sąrašą.

18.5. apie numatomą planinį ar neplaninį patikrinimą ūkio subjektą informuoti el. paštu arba registruotu laišku tikrinamo ūkio subjekto registruotos buveinės adresu, užtikrinant, kad ūkio subjektas būtų informuotas ne mažiau kaip prieš 10 darbo dienų iki numatomo patikrinimo;

18.6. neįspėti ūkio subjekto apie ketinamą atlikti patikrinimą, kai esant neplaniniam patikrinimo atvejui yra pagrįstos informacijos apie ūkio subjekto piktnaudžiavimą, duomenų klastojimą ar kitus veiksmus, galinčius pakeisti patikrinimo rezultatus ir toks sprendimas priimtas Agentūros Rinkos priežiūros departamento direktoriaus, skiriant užduotį DBSIS atlikti neplaninį patikrinimą;

18.7. pateikti ūkio subjektui susipažinti su jo teisėmis ir pareigomis patikrinimo metu (53 priedas);

19.	Veislininkystės priežiūros skyriaus darbuotojas, atlikdamas bet kurios rūšies patikrinimą (ar planinį, ar neplaninį), taip pat atlikdamas patikrinimą bet kuriuo būdu (tiek vykstant į veiklos vietą, tiek atliekant nuotoliu), privalo pildyti nustatytos formos Patikros aktą (26 - 52 priedai), kurio dalimi yra kontroliniai klausimynai;

20.	Baigus patikrinimą, ne vėliau kaip per 3 darbo dienas nuo patikrinimo pabaigos, Veislininkystės priežiūros skyriaus darbuotojas Patikros aktą įkelia į DBSIS, jį pasirašo bei pateikia jį tvirtinti Veislininkystės priežiūros skyriaus vedėjui. Vedėjas įvertina Patikros akto užpildymą, prie Patikros akto pridedamus dokumentus, patvirtinančius nustatytas faktines aplinkybes. Jei Veislininkystės priežiūros skyriaus vedėjui kyla neaiškumų dėl Patikros akto užpildymo, grąžina Veislininkystės priežiūros skyriaus darbuotojui Patikros aktą tikslinti, o jei kyla abejonių dėl patikrinimo metu nustatytų faktinių aplinkybių, jis turi teisę pakartotinai pavesti atlikti patikrinimą.

21.	Veislininkystės priežiūros skyriaus darbuotojas Patikros aktą ne vėliau kaip sekančią darbo dieną nuo Patikros akto užregistravimo dienos DBSIS išsiunčia (el. paštu, per DBSIS arba registruotu paštu ūkio subjekto registruotos buveinės adresu) ūkio subjektui susipažinti. Veislininkystės priežiūros skyriaus vedėjas privalo užtikrinti savalaikį Patikros akto išsiuntimą tikrintam ūkio subjektui.

22.	Ūkio subjektas turi teisę per 5 darbo dienas nuo Patikros akto gavimo dienos informuoti Agentūrą el. paštu info@zua.lt , jei nesutinka su nustatytais patikrinimo rezultatais. Jei per nurodytą terminą negaunamas ūkio subjekto atsakymas, laikoma, kad ūkio subjektas buvo informuotas ir sutinka su atlikto patikrinimo rezultatais.

23.	Jei gaunamas ūkio subjekto nesutikimas dėl patikrinimo metu nustatytų aplinkybių bei galutinių rezultatų, Veislininkystės priežiūros skyriaus vedėjas vertina nesutikimo argumentus ir per 3 darbo dienas nuo gauto ūkio subjekto nesutikimo raštu informuoja ūkio subjektą:

23.1.	kad atsisako tenkinti ūkio subjekto prašymą panaikinti / keisti patikrinimo rezultatus;

arba

23.2.	kad tenkina ūkio subjekto prašymą panaikinti / keisti patikrinimo rezultatus ir patikslina Patikros aktą.

24.	Veislininkystės priežiūros skyriaus vedėjas, vertindamas ūkio subjekto nesutikimo dėl patikrinimo metu nustatytų aplinkybių ir galutinių rezultatų, argumentus, turi teisę inicijuoti pakartotinį patikrinimą, kurį gali atlikti kitas Veislininkystės priežiūros skyriaus darbuotojas ar darbuotojai.

25.	Veislininkystės priežiūros skyriaus darbuotojas, atlikdamas savo funkcijas, privalo užtikrinti asmens duomenų apsaugą, t. y. pranešimai apie patikrinimus visiems asmenims (išskyrus viešojo administravimo subjektus) siunčiami atskirais el. laiškais arba nematomojoje laiško gavėjų eilutėje, taip pat neteikiama informacija, kurios asmenys neturi teisės gauti.

26.	Veislininkystės priežiūros skyriaus darbuotojas po kiekvieno patikrinimo, praėjus 5 darbo dienų terminui ūkio subjektui pateikti nesutikimą dėl patikrinimo rezultatų, privalo užpildyti Patikrinimų rezultatų suvestinę (54 priedas). Jei ūkio subjektas pateikė nesutikimą dėl patikrinimo rezultatų, Patikrinimų rezultatų suvestinė užpildoma nedelsiant, kai įvertinami ūkio subjekto nesutikimo argumentai ir ūkio subjektas raštu informuojamas apie vertinimo rezultatus, nurodytus šio Aprašo 23 punkte.

V SKYRIUS

NAUJŲ ŪKIO SUBJEKTŲ PRIEŽIŪRA

27.	Konsultacijų ir metodinės pagalbos teikimas naujiems ūkio subjektams yra prioritetinė Agentūros vykdomos ūkio subjektų veiklos priežiūros dalis. Konsultacijų ir metodinės pagalbos teikimo naujiems ūkio subjektams tikslas – padėti naujam ūkio subjektui suprasti jo veiklai taikomų teisės aktų reikalavimus, kad nauji ūkio subjektai nepadarytų pažeidimo. Agentūra taikomais konsultavimo ir metodinės pagalbos būdais siekia užtikrinti aiškią ir pasiekiamą ūkio subjektui reikalingą informaciją dėl privalomų reikalavimų vykdant veiklą ūkinių gyvūnų veislininkystės srityje laikymosi.

28.	Pasibaigus kalendorinių metų ketvirčiui, per 10 (dešimt) darbo dienų, identifikuojamas ir sudaromas naujų ūkio subjektų, pradėjusių vykdyti veiklą ūkinių gyvūnų veislininkystės srityje, sąrašas, įtraukiant:

28.1.	ūkio subjektus, teikiančius veislininkystės paslaugas pagal Lietuvos Respublikos žemės ūkio ministro 2000 m. spalio 3 d. įsakymo Nr. 282 „Dėl Leidimų teikti ūkinių gyvūnų veislininkystės paslaugas išdavimo, jų galiojimo sustabdymo, galiojimo sustabdymo panaikinimo ir šių leidimų galiojimo panaikinimo taisyklių patvirtinimo“ reikalavimus išduotą leidimą teikti ūkinių gyvūnų veislininkystės paslaugas (identifikuojami pagal Licencijų informacinės sistemos duomenis) bei kreipiantis į kitą Agentūros struktūrinį padalinį, išduodantį leidimus teikti veislininkystės paslaugas;

28.2.	ūkio subjektus, atliekančius pieninių veislių galvijų, avių ir (ar) ožkų produktyvumo tyrimus – Pieninių gyvūnų produktyvumo tyrimų organizavimo taisyklių, patvirtintų Lietuvos Respublikos žemės ūkio ministro 2009 m. gruodžio 7 d. įsakymas Nr. 3D-934 „Dėl Pieninių gyvūnų produktyvumo tyrimų organizavimo taisyklių patvirtinimo“, 3.8 papunktyje apibrėžtus Pieninių gyvūnų produktyvumo tyrimų asistentus (identifikuojami pagal Ūkinių gyvūnų veislininkystės informacinės sistemos duomenis) bei gyvūnų laikytojus, vykdančius tiriamosios bandos produktyvumo tyrimus ir atliekantiems pirminę veislininkystės apskaitą savo bandose;

28.3.	ūkio subjektus, sėklinančius ūkinius gyvūnus savo bandose, kurie identifikuojami pagal valstybės įmonės Žemės ūkio duomenų centro (toliau – ŽŪDC) pateiktą informaciją; šiuo atveju 10 darbo dienų iki kalendorinių metų ketvirčio pabaigos teikiamas raštiškas paklausimas ŽŪDC dėl minėtų ūkio subjektų sąrašo, susidariusio kalendorinių metų ketvirčio paskutinę dieną;

28.4.	pripažintas grynaveislių veislinių gyvūnų ir hibridinių veislinių kiaulių veisimo organizacijas pagal 2016 m. birželio 8 d. Europos Parlamento ir Tarybos reglamentą (ES) 2016/1012 rengiamą ir Lietuvoje skelbiamą Pripažintų grynaveislių veislinių gyvūnų ir hibridinių veislinių kiaulių veisimo organizacijų sąrašą;

28.5.	Genetinės medžiagos produktų centrus pagal Licencijų informacinės sistemos duomenis.

29.	Sudarius naujų ūkio subjektų sąrašą, Veislininkystės priežiūros skyriaus vedėjas kiekvienam Veislininkystės priežiūros skyriaus darbuotojui priskiria atitinkamus naujus ūkio subjektus (ar jų grupes), kuriems Veislininkystės priežiūros skyriaus darbuotojas prisistato ir informuoja juos apie galimybę gauti šią informaciją:

29.1.	apie tai, kad Agentūra yra pasirašiusi Deklaraciją dėl pirmųjų verslo metų ir paaiškina jiems deklaracijos esmę;

29.2.	apie Agentūros tikslą atliekant ūkio subjektų, veikiančių ūkinių gyvūnų veislininkystės srityje, priežiūrą;

29.3.	apie teikiamas konsultacijas ir metodinę pagalbą, konsultavimo būdus: apie galimybę gauti metodinę pagalbą ir individualią konsultaciją veiklos vietoje, ar suorganizuojant nuotolinę konsultaciją (bendrą ar individualią) bei nuolat siunčiamą informaciją apie ūkinių gyvūnų veislininkystės srityje vykdomai veiklai taikomus reikalavimus;

29.4.	bei poreikį gauti jų sutikimą dėl asmens duomenų tvarkymo tiesioginės rinkodaros tikslais;

29.5.	ūkio subjektui priimtinus komunikavimo, informacijos teikimo būdus.

30.	Veislininkystės priežiūros skyriaus darbuotojas bendrauja su kiekvienu nauju ūkio subjektu ir jiems patogiu būdu teikia informaciją:

30.1.	apie Agentūros interneto svetainėje skelbiamus metodinius leidinius ir kaip rasti kitą aktualią informaciją;

30.2.	naujo ūkio subjekto nurodytais kontaktais (elektroniniu paštu) siunčia informacinę atmintinę apie pagrindinius reikalavimus vykdant veiklą ūkinių gyvūnų veislininkystės srityje;

30.3.	telefonu ar nuotoliniu būdu per Microsoft Teams platformą teikia konsultacijas bei suteikia su veiklos vykdymu susijusią metodinę pagalbą;

30.4.	esant poreikiui, vyksta į naujo ūkio subjekto buveinę ar veiklos vykdymo vietą ir joje teikia konsultaciją bei metodinę pagalbą;

30.5.	teikia konsultacijas naujam ūkio subjektui, atvykusiam į Agentūros buveinę;

30.6.	organizuoja bendrus susitikimus ir kviečia ūkio subjektus į juos.

31.	Pirmaisiais metais po ūkio subjekto veiklos, dėl kurios atliekama priežiūra, pradžios šiam subjektui už atliekamo pirmojo planinio patikrinimo metu nustatytus pažeidimus negali būti taikomos poveikio priemonės, susijusios su ūkio subjekto veiklos ribojimu (sustabdomos ar naikinamos veiklos licencijos). Nustačius teisės aktų reikalavimų nesilaikymo, netinkamo taikymo faktą, ūkio subjektui nustatomas protingas (paprastai ne trumpesnis kaip vieno mėnesio) terminas pažeidimams ištaisyti.

VI SKYRIUS

POVEIKIO PRIEMONIŲ IR ADMINISTRACINIŲ NUOBAUDŲ TAIKYMAS

32.	Ūkio subjekto patikrinimo metu nustačius pažeidimą, Veislininkystės priežiūros skyriaus darbuotojai įvertina nustatytų neatitikčių pobūdį, palygina neatitiktis su teisės aktuose įtvirtintais atskirų poveikio priemonių taikymo pagrindais, nustato asmenis, atsakingus dėl nustatytų neatitikčių ir, atsižvelgus į atskirų poveikio priemonių taikymo specifiką, inicijuoja ūkio subjektui, šių poveikio priemonių ir administracinių nuobaudų taikymą:

32.1. administracinės nuobaudos skyrimą pagal Lietuvos Respublikos administracinių nusižengimų kodekso (toliau – ANK) 345 straipsnį;

32.2. išduotų leidimų teikti šias veislininkystės paslaugas sustabdymą ir/ar panaikinimą (ūkinių gyvūnų sėklinimo; ūkinių gyvūnų spermos ėmimo; ūkinių gyvūnų spermos laikymo ir tiekimo rinkai; ūkinių gyvūnų embrionų ėmimo; ūkinių gyvūnų embrionų gamybos; ūkinių gyvūnų embrionų saugojimo; ūkinių gyvūnų embrionų persodinimo; ūkinių gyvūnų kiaušialąsčių ėmimo; ūkinių gyvūnų kiaušialąsčių saugojimo; ūkinių gyvūnų kergimo; pieninių veislių galvijų produktyvumo tyrimų; pieninių veislių avių produktyvumo tyrimų; pieninių veislių ožkų produktyvumo tyrimų; mėsinių veislių galvijų produktyvumo tyrimų; mėsinių avių produktyvumo tyrimų; mėsinių ožkų produktyvumo tyrimų; kiaulių produktyvumo tyrimų; ūkinių gyvūnų eksterjero vertinimo; žirgų darbingumo testavimo);

32.3. grynaveislių veislinių gyvūnų ir hibridinių veislinių kiaulių veisimo organizacijų pripažinimo ir/ar jų patvirtintų veisimo programų sustabdymą ir/ar panaikinimą.

33.	Veislininkystės priežiūros skyriaus darbuotojas, užpildęs Patikros aktą, pagal patikrinimo rezultatus siūlo ūkio subjektui skirti poveikio priemonę. Veislininkystės priežiūros skyriaus vedėjas, susipažinęs su Patikros akte fiksuotu pažeidimu, skiria kitam Veislininkystės priežiūros skyriaus darbuotojui nei tas, kuris atliko ūkio subjekto veiklos patikrinimą, DBSIS užduotį:

33.1.	inicijuoti administracinę teiseną Administracinių nusižengimų registre (toliau – ANR) surašant administracinio nusižengimo protokolą su administraciniu nurodymu (kai nėra kliūčių surašyti administracinį nurodymą pagal ANK 610 str. 2 d.);

33.2.	parengti individualaus administracinio sprendimo projektą dėl išduoto leidimo teikti veislininkystės paslaugas sustabdymo ir/ar panaikinimo.

34.	Kai Veislininkystės priežiūros skyriaus vedėjas skiria užduotį, nurodytą 32.1 papunktį, Veislininkystės priežiūros skyriaus darbuotojas prisijungia prie Administracinių nusižengimų registro ir surašo administracinio nusižengimo protokolą kartu su nurodymu (nesant kliūčių surašyti administracinį nurodymą pagal ANK 610 str. 2 d.). Jei subjektas nesutinka su jam skirta administracine nuobauda, tai yra per nustatytąjį terminą nesumoka pusės minimalios jam skirtos nuobaudos, administracinio nusižengimo bylos nagrinėjimas perduodamas Agentūros direktoriaus pavedimu kitam Agentūros darbuotojui / padaliniui. Administracinio nurodymo įvykdymą prižiūri Veislininkystės priežiūros skyriaus darbuotojas, inicijavęs administracinę teiseną ANR.

35.	Jei Veislininkystės priežiūros skyriaus darbuotojas, užpildęs Patikros aktą, pagal patikrinimo rezultatus siūlo sustabdyti ir/ar panaikinti grynaveislių veislinių gyvūnų ir hibridinių veislinių kiaulių veisimo organizacijų pripažinimą ir/ar jų patvirtintas veisimo programas, Veislininkystės priežiūros skyriaus vedėjas perduoda informaciją ir su jais susijusius dokumentus Ūkinių gyvūnų veisimo organizacijų pripažinimo dokumentų ir veisimo programų vertinimo komisijai, sudarytai 2024 m. gegužės 20 d. Agentūros direktoriaus įsakymu Nr. VĮ-139 „Dėl ūkinių gyvūnų veisimo organizacijų pripažinimo dokumentų ir veisimo programų vertinimo komisijos sudarymo bei šios komisijos darbo reglamento patvirtinimo“.

36.	Galutinį sprendimą dėl poveikio priemonių, nurodytų Aprašo 32.2 ir 32.3 papunkčiuose , skyrimo priima Agentūros direktorius.

37.	Visuomenės ir suinteresuotųjų asmenų informavimo apie ūkio subjektų patikras tikslais, Veislininkystės priežiūros skyriaus vedėjo paskirtas darbuotojas per 10 darbo dienų nuo administracinio sprendimo dėl poveikio priemonės skyrimo dienos Agentūros interneto svetainėje paskelbia apie nustatytus ūkio subjekto pažeidimus ir taikytas poveikio priemones.

VII SKYRIUS

MAŽAREIKŠMIAI PAŽEIDIMAI

38.	Veislininkystės priežiūros skyriaus darbuotojų patikrinimo metu nustatyti veislininkystės veiklą reglamentuojančių teisės aktų reikalavimų neatitikimai pripažįstami mažareikšmiais:

38.1.	Ūkinių gyvūnų sėklinimą vykdančių ūkio subjektų veikloje:

38.1.1. sėklinimo pažymėjime, sėklinimo pažymėjimų registre ar sugadintų ir nepanaudotų gyvulių sėklinimo pažymėjimų apskaitos žurnale yra taisymų, braukymų, tačiau aiškiai įskaitomi;

38.1.2. sėklinimo pažymėjimas ir registras nepilnai užpildytas;

38.1.3. nesilaikyta gyvulių sėklinimo pažymėjimų eiliškumo;

38.1.4. iš sėklinimo pažymėjimo į interaktyviąją sėklinimo duomenų bazę perduoti duomenys yra netikslūs ar klaidingi, o sėklintojas dėl klaidų ištaisymo kreipėsi į Agentūrą;

38.1.5. neturi pažymėjimo, patvirtinančio apie išklausytus kursus, kurių programa suderinta su Agentūra, tačiau turi kursus organizavusios institucijos raštišką patvirtinimą apie tokių kursų išklausymą.

38.2. pieninių veislių gyvulių produktyvumo tyrimus vykdančių ūkio subjektų veikloje:

38.2.1. ant pieno kiekio matavimo priemonės nėra kalibravimo lipduko, bet turi dokumentus įrodančius, kad kalibravimas buvo atliktas per paskutinius 12 mėnesių:

38.2.2. tyrimų asistentas, atliekantis produktyvumo tyrimus A ir (arba) C metodais, ir gyvūnų laikytojas, atliekantis pieninių gyvūnų produktyvumo tyrimus savo bandose (B arba C metodu), išskyrus leidimų teikti pieninių veislių gyvūnų produktyvumo tyrimų paslaugas turėtojams ar jų darbuotojams, neturi pažymėjimo, patvirtinančio apie išklausytus ne trumpesnius kaip 8 val. mokymo kursus pieninių gyvūnų produktyvumo tyrimų vykdymo, duomenų perdavimo tematika, kurių programa suderinta su Agentūra, tačiau turi kursus organizavusios institucijos raštišką patvirtinimą apie tokių kursų išklausymą;

38.2.3. tyrimų asistentai, atliekantys produktyvumo tyrimus A ir (arba) C metodais, nepateikia kergimo duomenų į ŽŪDC, kai jų negauna iš gyvulio laikytojo.

39.	Patikrinimo metu nustačius mažareikšmį pažeidimą, ūkio subjektui Aprašo numatytos poveikio priemonės neskiriamos, o ūkio subjektui pareiškiama žodinė pastaba apie tai pažymint Patikros akte bei nurodant mažareikšmio pažeidimo ištaisymo terminą, kuris negali būti ilgesnis nei 1 mėnuo. Jei toks pat mažareikšmis pažeidimas būtų nustatytas per 12 mėnesių laikotarpį nuo nustatytojo pirmojo, tai ūkio subjektui būtų skiriama atitinkama poveikio priemonė.

40.	Apie nustatytą mažareikšmį pažeidimą Veislininkystės priežiūros skyriaus darbuotojas privalo įrašyti į Patikrinimų rezultatų suvestinę. Pažeidimo pašalinimo įvykdymo stebėsena užtikrina Veislininkystės priežiūros skyriaus vedėjas.

VIII SKYRIUS

BAIGIAMOSIOS NUOSTATOS

41.	Veislininkystės priežiūros skyriaus specialistų priimti administraciniai sprendimai, gali būti skundžiami Agentūros direktoriui, Lietuvos Respublikos žemės ūko ministerijai Lietuvos Respublikos viešojo administravimo įstatymo nustatyta tvarka, Lietuvos administracinių ginčų komisijai Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba administraciniam teismui Lietuvos Respublikos administracinių bylų teisenos įstatymo nustatyta tvarka. Sprendimai administracinių nusižengimų bylose skundžiami ANK nustatyta tvarka.

_______________